苏轼
次韵和晁无咎学士相迎
少年独识晁新城，闭门却扫卷旆旌。
胸中自有谈天口，坐却秦军发墨守。
有子不为谋置锥，虹霓吞吐忘寒饥。
端如太史牛马走，严徐不敢连尻脽。
裴回未用疑相待，枉尺知君有家戒。
避人聊复去瀛洲，伴我真能老淮海。
梦中仇池千仞岩。
便欲揽我青霞幨。
且须还家与妇计，我本归路连西南。
老人饮酒无人佐，独看红药倾白堕。
每到平山忆醉翁，悬知他日君思我。
路傍小儿笑相逢，齐歌万事转头空。
赖有风流贤别驾，犹堪十里卷春风。